Meta tkun qed tiekol ma' xi ħadd kbir, aħseb sewwa min għandek quddiemek; u jekk int wikkiel ħafna, agħmel sikkina ma' gerżumtek . Tixxennaqx għall-ikel bnin tiegħu, għax hu ikel li jqarraq bik. Titħabatx biex tikseb il-ġid, dan il-ħsieb neħħih minn moħħok; kif titfa' għajnejk fuqu, ikun ġa għadda; għax żgur irabbi l-ġwienaħ, u jtir bħal ajkla fl-ajru. Tikolx il-ħobż ma' min hu xħiħ, tixxennaqx għall-ikel bnin tiegħu; għax hu bħal wieħed jgħodd bil-qjies f'qalbu. Jgħidlek: "Kul u ixrob", iżda mhux minn qalbu. Il-bukkun li tiekol taqilgħu, u tkun ħlejt il-kliem sabiħ tiegħek. Toqgħodx titkellem ma' min hu iblah, għax hu jmaqdar il-kliem għaqli tiegħek. Tneħħix il-ġebel qadim ta' bejn għalqa u oħra, u tidħolx fir-raba' tal-iltiema; għax min iħarishom qawwi ħafna, hu jiddefendi kontrik il-kawża tagħhom. Żomm moħħok fit-tagħlim, agħti widen għal kliem id-dehen. Tħallix lit-tifel bla twiddib; mhux se jmut għax issawtu bil-bastun. Jekk issawtu bil-bastun, tkun qed teħilsu mill-mewt. Ibni, jekk qalbek tħobb l-għerf, lili wkoll tferraħli qalbi; nifraħ b'qalbi kollha, meta minn fommok joħroġ is-sewwa. Tħallix lil qalbek tgħir għall-midinbin, iżda ibqa' kuljum fil-biża' tal-Mulej. Għax hemm ħajja għalik għaż-żmien li ġej, u t-tama tiegħek ma tkunx fiergħa. Isma', ibni, u kun bil-għaqal, u agħraf imxi fit-triq it-tajba. Tagħmilhiex ma' dawk li jlegilgu l-inbid, u ma' dawk li għandhom kilba għal-laħam; għax l-ikel u x-xorb żejjed iwasslu għall-faqar, u min iħobb l-irqad iċ-ċraret jilbes. Isma' minn missierek li tak il-ħajja, u tmaqdarx 'l ommok meta tixjieħ. Ixtri s-sewwa u terġax tbigħu; ikseb l-għerf, it-tagħlim u d-dehen. Missier il-ġust għandu ħafna għax jifraħ, min għandu ibnu għaref jithenna bih. Jithennew bik missierek u ommok, u tifraħ bik dik li wilditek! Ibni, agħtini qalbek, u għajnejk jitgħaxxqu bi triqati. Mara żienja hi bir bla qiegħ, mara ġerrejja bħal bir dejjaq. Bħal ħalliel toqgħod tissajja, u tkattar l-irġiel li jibdlu 'l marthom. Min hu fl-għali jew fin-niket? Min hu fil-ġlied u fl-inkwiet? Min hu msawwat bla ma jaf għaliex? Min għandu għajnejh ħomor nar? Dawk li jdumu jixorbu l-inbid, dawk li jfittxu jduqu x-xorb imħawwar. Tħarisx lejn l-inbid meta jkun iħammar, meta jkun itextex fit-tazza. Jinżillek ħelu, u mbagħad bħal serp jigdmek, u bħal lifgħa jniggżek. Għajnejk jaraw kollox bil-maqlub, u minn moħħok joħroġ kliem imħawwad. Tkun qisek mimdud fuq wiċċ il-baħar, bħal wieħed mitluq mal-art fuq ġifen. U thewden: 'Laqtuni, imma ma ħassejtx; sawtuni, imma ma weġġajtx. Xħin niġi f'tiegħi, nerġa' mmur infittex l-inbid.'